钦定古今图书集成/方舆汇编/边裔典/第101卷 > 真腊国
## 钦定古今图书集成/方舆汇编/边裔典/第101卷 > 真腊国

图考

按《三才图会》：真腊国自广州发舶，北风十日可到，天
气无寒。每嫁娶则男归女舍。生女至九岁，即请僧诵
经作梵法，以手指挑损童身，取其红点额，其母亦用
点额，唤为“利市。”如此则其女他日嫁人，谐好欢洽。凡
女满十岁即嫁，国人犯盗则斩手断脚，烧火印胸背
黥面，犯罪至死则斩。蕃杀唐人即依蕃法偿死，如唐
人杀蕃，即重罚金；如无金，则卖身取金赎。北抵占城，
旁有西棚等国

隋

杜薄国隋时闻于中国。

按《隋书》不载。按杜氏《通典》，“杜薄国，隋时闻焉。在扶
南东涨海中，直海渡数十日而至。其国人貌白晳，皆
衣服。国有稻田，女子作白叠华布。出金、银铁，以金为
钱。出鸡舌香，可含。以香不入衣服。鸡舌之为木也，气
辛而性厉，禽兽不能至，故未有识其树者。华熟自零，
随水而出，方得之。杜薄洲有十馀国城，皆称王。”

隋

《薄剌国》，隋时闻于中国。

按《隋书》不载按《杜氏通典》：“薄剌国，隋时闻焉。在拘
利南海湾中。其人色黑而齿白，眼睛赤，男女并不衣
服。”

隋

《火山国》隋时闻于中国。

按《隋书》不载。　按杜氏《通典》，“火山国，隋时闻焉。去诸
薄东五千里，国中山皆有火，虽雨不息，火中有白鼠。”
扶南土俗传云，“火洲在马五洲之东可千馀里，春月
霖雨，雨止则火然。洲上林木，得雨则皮黑，得火则皮
白。诸左右洲人以春月取其木皮，绩以为布，或作灯
炷，布小若秽，投之火中复洁。”又有加营国北诸薄国
西“山周三百里，从四月火生，正月火灭，火然则草木
叶落，如中国寒。时人以三月至此山，取木皮，绩为火
浣布。”

隋

都昆国隋时闻于中国。

按《隋书》不载。按杜氏《通典》，“边斗国，一云班斗；都昆
国，一云都军拘利国，一云九离比嵩国，并隋时闻焉。
扶南度金邻大湾，南行三千里，有此四国。其农作与
金邻同，其人多白色。都昆出好栈香、藿香及硫磺。其
藿香树生千岁，根本甚大，伐之四五年，木皆朽败，唯
中节坚固，芬香独存，取以为香。”

隋

“无论国”，隋时闻于中国。

按《隋书》不载。按杜氏《通典》，“无论国，隋时闻焉。在扶
南西二千馀里，其国大道左右，夹种枇杷树及诸华
果，行其下，常有元阴。十里一亭，亭皆有井。食麦饭，饮
蒲桃酒，如胶若饮以水和之，味甚甘美。”

隋

### 炀帝大业三年遣使赤土国至于罗刹

按《隋书》不载。按杜氏《通典》：“罗刹国在婆利之东。其
人极陋，朱发黑身，兽牙鹰爪。时与林邑作市，辄以夜，
昼日则掩其面。”隋炀帝大业三年，遣使常骏等使赤
土国，至罗刹。

按《广东通志》：“婆利东有罗刹国，其人极陋，朱发黑身，
兽牙鹰爪。时与林邑人作市，以夜而来，自掩其面。其
国出火珠，状如水晶，日午时以珠乘影取艾，依之即
火出